
Budapest közösségi közlekedési hálózatának gráf alapú vizsgálata

Kulcsszavak: közösségi közlekedés; módváltás; kapacitásvizsgálat; gráfelmélet; OD mátrix
A klímaváltozás és a környezetvédelem korában a károsanyag-kibocsátás csökkentése egyre sürgetőbbé válik, és a tömegközlekedés használata az egyik leghatékonyabb eszköz erre. Azonban ahogy minden infrastruktúra, a tömegközlekedési hálózat kapacitása is korlátozott, és nem mindenki számára érhető el vagy használható optimális módon. Budapest esetében a jelenlegi rendszer bizonyára jó kihasználtsággal működik, de van lehetőség további utasok szállítására is. A kérdés tehát az, hogy milyen mértékben lenne képes a közösségi közlekedési rendszer több utast befogadni, és milyen feltételek mellett.
Dolgozatomban ennek a kérdésnek járok utána a budapesti tömegközlekedési hálózat elemzésével. Az elemzés során a hálózatot egy kapacitásokkal súlyozott irányított gráffá alakítom, amely lehetővé teszi, hogy részletesen vizsgáljam a kapacitásbeli többleteket és hiányokat a meglévő forgalmi adatok alapján. Megvizsgálom, hogy hol vannak a hálózat szűk keresztmetszetei és javaslatot teszek arra, hogy milyen beavatkozásokkal lehet ezen javítani. Ezt követően módváltást feltételezve a személygépjármű forgalom egy részét hozzáadom a tömegközlekedési forgalomhoz, és megnézem, milyen változásokat eredményez ez a hálózat terheltségében. Az eredményeket összehasonlítva választ kaphatunk arra, hogy Budapest tömegközlekedési rendszere mennyire lenne képes megbirkózni a személygépjármű-használat radikális csökkentésével. A gráf előállításához és az egyes viszonylatok kapacitásához a BKK, a MÁV, és a Volán GTFS (General Transit Feed Specification) adatai, az utazási igények meghatározásához az EFM (Egységes Forgalmi Modell) lett felhasználva.
A feladat Python nyelven lett implementálva.



